b'\n_START_ARTICLE_\nEcser, Pesta\n_START_SECTION_\nA\xc8\x99ezare\n_START_PARAGRAPH_\nEcser se afl\xc4\x83 la sud-est de Budapesta, \xc3\xaen apropierea Aeroportului Interna\xc8\x9bional Ferihegy. Comune \xc3\xaenvecinate: Vecs\xc3\xa9s, \xc3\x9cll\xc5\x91, Magl\xc3\xb3d, respectiv Budapesta (sectorul 17). Autostrada M0 (\xc3\xaen construc\xc8\x9bie) va trece pe l\xc3\xa2ng\xc4\x83 comun\xc4\x83.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului din 2011, satul Ecser avea 3.540\xc2\xa0de\xc2\xa0locuitori. Din punct de vedere etnic, majoritatea locuitorilor (91,09%) erau maghiari, cu o minoritate de slovaci (6,26%). Apartenen\xc8\x9ba etnic\xc4\x83 nu este cunoscut\xc4\x83 \xc3\xaen cazul a 0,97% din locuitori. Nu exist\xc4\x83 o religie majoritar\xc4\x83, locuitorii fiind romano-catolici (39,04%), persoane f\xc4\x83r\xc4\x83 religie (15,59%), reforma\xc8\x9bi (10,25%), luterani (2,34%), greco-catolici (1,5%) \xc8\x99i atei (1,33%). Pentru 29,75% din locuitori nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nPrimele atest\xc4\x83ri ale comunei Ecser provin \xc3\xaenc\xc4\x83 din anul 1315, de\xc8\x99i a\xc8\x99ezarea existase dup\xc4\x83 anul 896, \xc3\xaen perioada \xc3\xaen care poporul maghiar s-a stabilit \xc3\xaen teritoriul de ast\xc4\x83zi al Ungariei. Potrivit unei legende, numele localit\xc4\x83\xc8\x9bii are la baz\xc4\x83 cuv\xc3\xa2ntul cser [\xca\x88\xca\x83\xc3\xa6r], care pe ungure\xc8\x99te \xc3\xaenseamn\xc4\x83 \xe2\x80\x9estejar\xe2\x80\x9d. Legenda mai spune c\xc4\x83 numele i-a fost dat de \xc3\x81rp\xc3\xa1d, primul duce al Ungariei._NEWLINE_\xc3\x8en timpul ocupa\xc8\x9biei otomane (1526-1686), comuna a fost p\xc4\x83r\xc4\x83sit\xc4\x83, din cauza asediului Budei (partea vestic\xc4\x83 a Budapestei). La \xc3\xaenceputul secolului al XVIII-lea, pe teritoriul localit\xc4\x83\xc8\x9bii s-au stabilit familii de slovaci. \xc3\x8en prezent, minoritatea slovac\xc4\x83 constituie o parte semnificativ\xc4\x83 din popula\xc8\x9bie \xc8\x99i dispune de administra\xc8\x9bie local\xc4\x83 proprie. Num\xc4\x83rul locuitorilor a trecut de 3.000 \xc3\xaen 1976.\n_START_SECTION_\nCultur\xc4\x83 \xc8\x99i simboluri\n_START_PARAGRAPH_\nSingurul monument din comun\xc4\x83 este biserica Romano-Catolic\xc4\x83 fondat\xc4\x83 \xc3\xaen anul 1740._NEWLINE_\xc3\x8en Ecser este practicat dansul tradi\xc8\x9bional numit Nunt\xc4\x83 \xc3\xaen Ecser (Ecseri lakodalmas)._NEWLINE_Cele dou\xc4\x83 c\xc3\xa2mpuri heraldice ale steme comunei, pe fond albastru sus \xc8\x99i verde jos, includ reprezent\xc4\x83rile grafice biserica, stejarul \xc8\x99i dansul tradi\xc8\x9bional - simboliz\xc3\xa2nd principalele elemente legate de localitatea Ecser.'